'नवाब मलिक ने गुस्से में गंभीर आरोप लगाए लेकिन आरोप पुख्ता हैं', संजय राउत का बयान
इससे पहले दिन में मलिक ने भाजपा नेता देवेंद्र फडणवीस पर जाली नोट मामले को दबाने और भ्रष्ट पृष्ठभूमि के लोगों को सरकार में जगह देने का आरोप लगाया था।
मुंबई: शिवसेना नेता संजय राउत ने बुधवार को महाराष्ट्र सरकार के मंत्री नवाब मलिक द्वारा भाजपा नेताओं पर किए जा रहे हमलों का बचाव किया और कहा कि वह बहुत ही आक्रोशित हैं। संजय राउत ने कहा, ‘‘मलिक बहुत गुस्से में हैं और इसलिए उन्होंने कुछ गंभीर आरोप लगाए हैं। ये आरोप पुख्ता हैं। लेकिन मेरा मानना है कि एक दूसरे पर रोज आरोप-प्रत्यारोप लगाने का दौर खत्म होना चाहिए।’’ इससे पहले दिन में मलिक ने भाजपा नेता देवेंद्र फडणवीस पर जाली नोट मामले को दबाने और भ्रष्ट पृष्ठभूमि के लोगों को सरकार में जगह देने का आरोप लगाया था। उन्होंने कहा, "8 नवंबर 2016 को देश में नोटबंदी हुई, देशभर में जाली नोट पकड़े गए लेकिन 8 अक्टूबर 2017 तक महाराष्ट्र में एक भी जाली नोट का मामला सामने नहीं आया क्योंकि फडणवीस के संरक्षण में जाली नोट का खेल चल रहा था।"वहीं, इससे पहले मंगलवार को देवेंद्र फडणवीस ने भी मलिक और उनके परिवार पर वर्ष 1993 के सिलसिलेवार धमाके के दो दोषियों के साथ संदिग्ध भूमि सौदा करने का आरोप लगाया था। फडणवीस ने कहा था कि मलिक की कंपनी ने उन लोगों से जमीन खरीदी जो 1993 के मुंबई ब्लास्ट के आरोपी हैं। ये जमीन दाऊद इब्राहिम से जुड़ी है। हालांकि, मलिक ने इन आरोपों का खंडन किया है।महाराष्ट्र भाजपा प्रदेश अध्यक्ष चंद्रकांत पाटिल ने हाल में कहा था कि मलिक खुद अपनी कब्र खोद रहे हैं। इस बारे में पूछे जाने पर राउत ने कहा, ‘‘यह भाजपा है जो खुद की खोदी गई कब्र में गिरेगी। अगर सीबीआई और प्रवर्तन निदेशालय की मदद नहीं मिलती तो पार्टी अब तक हमेशा के लिए दफन हो चुकी होती।’’